Dobbelt så mange har problemer med pengespil som for fem år siden. Leder af Center for Ludomani kalder det "stærkt bekymrende".

De fleste har set reklamerne. Spilindustrien opfinder stadig nye spil, der tiltrækker nye kunder  - også helt unge. Alligevel er stigningen i antallet af danskere med spilproblemer kommet bag på Center for Ludomani: -	Vi var sådan set ikke overrasket over, at der var sket en generel stigning over de seneste fem år, men vi var faktisk overrasket over, at den var så stor. En fordobling af mennesker med ludomani og en tredobling af den gruppe, der ligger lige under. Det betyder, at der er 160.000 danskere, som har risiko for at udvikle ludomani, og det er virkeligt skræmmende, siger Henrik Thrane Brandt, leder af Center for Ludomani. Yngre mænd har det største problem Unge mænd slår ud i statistikkerne, som den målgruppe, der er mest udsat for at blive påvirket af spil. TV2 Nord talte med fire tilfældige unge mænd i Aalborg Storcenter. Tre af dem spillede enten selv – eller kendte andre i deres omgangskreds, der spiller ofte. Joakim Søgaard fra Aalborg siger: -	Mænd er mere tilbøjelige til at have viljen og lysten til at satse, end kvinder måske har. Jeg tror især, det er vores generation, fordi vi tror det er nemme og hurtige penge, men det er det jo egentligt ikke. Alexander Kjærull har selv spillet en enkelt gang og vandt et ret stort beløb, men oplevelsen skræmte ham samtidigt, så han ikke har spillet siden. Det har mange i hans omgangskreds til gengæld. -	Jeg kender mange, som bruger rigtig meget tid på at spille og også kommer i økonomiske problemer på grund af det. Jeg vil tro, at jeg kender fem-seks stykker, som er ludomaner, hvor det fylder for meget, og hvor de ikke tør fortælle deres kæreste om det, så det er meget udbredt, siger Alexander Kjærulff fra Aalborg. Ifølge Center for Ludomani er det især spilindustriens fortjeneste, at mange unge mænd ikke forbinder sportsbetting med noget farligt. -	De er virkelig dygtige til at udvikle spil, som du bliver afhængig af, og de er også dygtige til at fremstille spillene som noget harmløst og hygge-agtigt. Det er vores store udfordring, at vi simpelthen ikke kan få danskerne til at forstå, at det har den bagside, som det har. Politikerne har heller ikke forstået det, siger Henrik Thrane Brandt, Center for Ludomani. Joakim Søgaard, der typisk spiller for en 50’er, må dog indrømme, at han også har prøvet at spille højt spil. -	Jeg tør næsten ikke sige det, men jeg har prøvet at spille for 2000 engang. Det vil sige, at det var mindst 2000. Jeg glemte at rive ud og stoppe spillet. Ellers ville jeg havde fået en god gevinst, siger Joakim Søgaard. Mobilen er blevet et casino Ifølge Center for Ludomani hænger udviklingen i antallet af spilafhængige sammen med muligheden for at spille online hele døgnet. Mobiltelefonen fungerer som et casino, som du kan have i lommen og på dig hele døgnet: -	Vi skal have kigget på markedsføringen af spilindustrien – ikke bare på tv, men også på de sociale medier, hvor de unge sidder. Hvis det stod til os, så var der slet ikke reklamer for spil, for de er rigtig dårlige for vores børn og unge, og alle dem der spiller mere end, hvad godt er, siger Henrik Thrane Brandt.